INSTITUTUL CULTURAL ROMÂN - Știri... Informații... Evenimente...

ROMANIŢA ŞTENŢEL

Simeze: ILUZII – o expoziție de pictură și desen a artistei Adina Romanescu, deschisă în perioada 3-20 februarie, la sediul din București al Institutului Cultural Român (Aleea Alexandru nr. 38). Aici artista se întâlnește cu publicul iubitor de frumos căruia îi prezintă creațiile sale recente. Născută în 1974, creatoarea Adina Romanescu este licențiată a Universității Naționale de Artă din București și este membră a Uniunii Artiștilor Plastici din România – iată date biografice care vă pot stârni interesul pentru a vizita expoziția cu ILUZII… a Adinei Romanescu.

*

A șaptea artă: BERLINALE – 2015, a 65-a ediție a Festivalului Internațional de Film de la Berlin – are loc între 5-15 feb. a.c. Institutul Cultural Român de la Berlin susține și în acest an prezența românească la manifestarea importantă în domeniul celei de a 7 a arte. În competiția pentru Ursul-de-aur- sunt selecționate 19 filme, printre ele și pelicula românească AFERIM! – regizor Radu Jude, prezentată în premieră mondială la BERLINALE.

AFERIM! Este un lung metraj realizat după un scenariu de Radu Jude și Florin Lăzărescu, alături de care se mai află: Marius Panduru – imaginea, Cătălin Cristuțiu – montajul, Dana Lucreția Bunescu – sounddesign, Dana Păpăruz – costume, Augustina Stanciu – scenografia, Constanța Vintilă Ghițulescu – consilier istoric și Ada Solomon – producător.

Producția românească este un film istoric, acțiunea se petrece în Țara Românească, la începutul secolului 19, cu aspecte sociale întunecate dar și cu tentă de aventură… un zapciu și fiul său urmăresc un rob fugar!

Actorii sunt nume cunoscute dar și tineri din noile generații: Luminița Gheorghiu, Victor Rebengiuc, Alex. Dabija, Mihaela Sârbu, Alex. Bindea și alții.

La Festival participă, la secțiunea PANORAMA și un alt film românesc, în regia lui Tudor Giurgiu, intitulat: De ce eu?

Participă 34 de filme din 29 de țări, fiind realizări ale unor renumiți regizori internaționali, dar și a unor debutanți. Prezența românească va fi, sperăm apreciată, iar o eventuală premiere a filmului lui Tudor Giurgiu să nu fie o surpriză.

În România filmul va fi prezent pe ecrane începând cu data de 27 februarie

*

Muzică… la superlativ!… la Londra, unde se omagiază un mare muzician român: George Enescu, în perioada 22 ian. – 7 feb. a.c.

Institutul Cultural Român din Londra este organizatorul unui amplu program de evenimente dedicate marelui compozitor și violonist George Enescu – în 2015, când se împlinesc 60 de ani de la moartea sa (3-4 mai, 1955).

Pe scenele de concerte camerale din Belgrave Square și de la renumitul Southbank se vor marca punctele culminante ale celor peste 7 ani de promovare a operei enesciene în Marea Britanie de către Institutul Cultural Român.

Iată o amintire stocată în memoria celui care i-a fost elev lui Enescu și a devenit celebrul violonist Yehudi Menuhin.

„În timpul unei lecții a apărut neanunțat Maurice Ravel, întrerupându-ne. Acesta adusese manuscrisul sonatei sale pentru vioară și pian, pe care abea o scrisese. Cerneala nu era bine uscată și dorea să încerce sonata imediat. Enescu s-a scuzat în modul cel mai politicos față de tata și de mine, rugându-ne să așteptăm până ce va repeta lucrarea, adăugând că va relua lecția după aceea. Cu Ravel la pian, Enescu a interpretat sonata citind notele pentru prima oară aproape la perfecție. Era o lucrare grea, lungă, cu multe nuanțe interesante de jazz și blues care atrăgeau atât de mulți compozitori din Europa, la acea vreme. Când au terminat, Ravel s-a declarat încântat și s-a pregătit de plecare. Enescu l-a oprit spunându-i: „Nu, hai să mergem să mai încercăm o dată, să fim siguri!” Enescu a pus notele la o parte și a cântat întreaga lucrare din memorie. Tata și cu mine am rămas uluiți… de altfel ca și Ravel….”

*

Concert ENESCU – 60: La Carnavalul de la Veneția – care în acest an are loc între 31 ian. – 17 feb. – un moment artistic deosebit este Concertul omagial intitulat: ENESCU – l’amore in sepia. Doi artiști români, violonistul Vlad Maistorovici și pianista Diana Ionescu, vor interpreta piese din creația componistică a lui George Enescu, dar și din repertoriul internațional semnate Arcangelo Corelli și Ernest Chausson.

*

CARTOON – Lumea desenelor animate: În luna februarie, în această lume fermecată, adorată de cei mici și de cei mari deopotrivă, are loc un eveniment deosebit, o aniversare cum nu se poate mai plăcută. Cine sunt sărbătoriții ??

Ei sunt TOM și JERRY…mai e nevoie de altă explicație?… cred că nu!

Motanul TOM și chalangerul lui – șoricelul JERRY, eroii savuroaselor desene animate, împlinesc acum, în luna februarie… 75 de ani, fiecare!

Vor primi desigur fiecare câte un tort, cu multă – multă frișcă și lumânărele, alături de felicitările miilor și milioanelor de admiratori din toată lumea… dar ghiduși, cum îi știm, ar putea să facă o surpriză, cum au mai făcut și în filmele lor: să pornescă o bătălie… cu frișcă! spre hazul tuturor!

Cu acest prilej se vor face și fotografii poate chiar un selfie! de aceea voi adăuga câteva informații din biografia lor, ca să le punem sub fotografiile – aniversare…

Părinții lor sunt: Joseph Barbera – regizor și William Hanna, designer de personaje – amândoi angajați ai Studiourilor americane M.G.M. Ei le-au dat viață și i-au pus să se fugărească în 114 desene animate. Despre eroii atât de îndrăgiți de lumea mică și lumea mare, cei doi părinți, Hanna și Barbera, spuneau cu tandrețe: Sunt cei mai buni dușmani… rivalitatea lor ascunde un imens respect reciproc…

Pentru toate calitățile actorilor Tom și Jerry, pentru valoarea peliculelor, juriile au acordat 7 premii OSCAR, la categoria: cel mai bun scurt metraj animat.

În aprilie 2014 Cartoon Network a lansat cele mai noi episoade din serialul The TOM and the JERRY Show, care va fi dat în 2015 în S.U.A. și de către postul Boomerang.

Îi așteptăm și la noi, în România, pe marile ecrane, spre deliciul spectatorilor … de la 2 la 99 de ani! Până atunci, să le spunem: La mulți ani, dragi prieteni, TOM & JERRY!

*

ZIUA Darwin (Darwin Day) – O sărbătoare științifică internațională a fost în 12 februarie și a oferit prilejul și în acest an a numeroase manifestări, în întreaga lume științifică și desigur și în România, prin care se va omagia personalitatea marelui om de știință, naturalistul englez Charles Robert Darwin.

S-a născut în localitatea Schrewsbury, din Marea Britanie, la 12 februarie 1809, și a murit în 19 aprilie 1882, având mormântul în Catedrala Westminster, din Londra, în sanctuarul marilor personalități engleze, lângă mormântul ilustrului fizician Isaac Newton.

Charles Robert Darwin este cunoscut ca autorul lucrării Originea speciilor – care susținea o teorie revoluționară la acea vreme – cea a evoluționismului speciilor, opusă teoriei creaționiste.

Bicentenarul nașterii sale, la 12 februarie 2009, a marcat și sărbătorirea a 150 de ani de la lansarea operei sale de căpătâi Originea speciilor. În fiecare an la casa unde s-a născut, Down House, se organizează Festivalul Darwin, cu numeroase manifestări stiințifice, pe toată durata lunii februarie, prilej de dezbateri, analize, reactualizări ale teoriei darwiniste.

ZIUA Darwin în România este marcată și de revista STIINȚĂ & TEHNICĂ – numărul 43.

Apare în 12 februarie, și conține un feature story care analizează viața, teoriile și erorile științifice ale celebrului evoluționist Charles Robert Darwin.

*

Expoziție: Măști și costume tradiționale de sărbătoare din Transilvania – vor fi prezentate la Veneția, în perioada 2- 18 februarie a.c. Vizitatorii vor admira măiestria creatorilor români de măști, varietatea acestora precum și semnificațiile lor în sărbătorile de iarnă. Va fi un interes sporit observarea elementelor costumului tradițional transilvănean care sunt integrate și în vestimentația de mascare, caracteristică obiceiurilor de iarnă prezente la toate etniile din Transilvania.

Expoziția are loc în noua Galerie a Institutului Român de Cultură și Cercetare Umanistică de la Veneția – în colaborare cu Muzeul Etnografic al Transilvaniei și Asociația Culturală Zestrea.

*

Teatru: Dumnezeu se îmbracă de la second-hand …este numele premierei absolute de la Teatrul Național – I.L. Caragiale – în stagiunea 2014-2015.

Spectacolul este foarte solicitat, oamenii își comunică impresiile, încă din hol, de la ieșire, auzi comentarii, unii încă râd, alții par îngrijorați, nu se iese ușor din atmosfera creată pe scenă…

Autorul este Iulian Margu, cunoscut în lumea televizioniștilor, a realizatorilor de filme documentare, într-o carieră de peste treizeci de ani. Locul lui de baștină, pe care nu l-a părăsit niciodată este Râmnicul Vâlcea. Ca dramaturg s-a inspirat tot din zona Vâlcii …aici, unde spune Iulian Margu: și-au găsit surse de inspirație și Caragiale (detașat la Vâlcea, ca revizor școlar) pentru O scrisoare pierdută … sau Silviu Purcărete pentru filmul: Undeva în Palilula … Personajele mele din Dumnezeu se îmbracă la second-hand, evident că au ca sursă de inspirație tot oameni ai locului, deși la pozițiile pe care le au în societate, ar fi mult mai bine să spun că orice asemănare cu personaje și situații reale e pur întâmplătoare. (citat din „Caietul-program” al spectacolului de la Național, din mărturisirile autorului).

Regia spectacolului, precum și ilustrația muzicală sunt semnate de Ion Caramitru. Distribuția include nume de actori consacrați dar și tineri, cu toții reușesc un act artistic impresionant, care te poate duce, ca spectator, de la râs … la plâns interior și la meditații despre lumea din jurul nostru. Părere de spectator!

Contents